Heuning is 'n rusplekkie, 'n kuierplekkie, weg van die sorge van die lewe, weg van die gejaag en gewoel en gewerskaf, weg van al die gestoei om te oorleef.
Hier kan jy soet druppels uit 'n heuningkoek kom kry, en versadig word met heuning uit 'n rots, dié Rots, Jesus Christus.
Wilna het nou die dag 'n pragtige stukkie geskryf oor 2 mossies vir 'n sent, en dat jy baie meer werd is. 'n Paar maande gelede het ek geskryf oor die voëltjie wat met my gepraat het. Oftewel, ek het 'n baie sterk boodskap gekry uit 'n insident wat ons gehad het met 'n klein Jan Frederik. Sedertdien kry ek dag vir dag die mees kragtige boodskappe uit hierdie pragtige skepseltjies wat die Here met soveel sorg gemaak het, en wat vir ons soveel plesier verskaf. Hier in ons tuin is soggens 'n vreeslike geskarrel van aktiwiteite wanneer ons die voëls om sesuur voer. Die Here het so 'n iets van 'n klok in hulle ingebou en hulle wag geduldig vir voertyd. Daar is 'n klompie voerplekkies waar soggens vrugte en saadjies uitgesit word. Daar is Wilna se platform, Thinus se restaurant, die ou platform, die huisie, die vrugtestok en dan die nuutste toevoeging, nl. die skip. Die goed het nou maar met tyd name gekry sodat ons weet waar om te kyk as 'n nuwe tipe voël sy opwagting maak. Die duiwe kry op die grond kos want hulle is effe groot. Hoe wonderlik het die Here hulle nie gemaak nie, elkeen na sy aard, volgens die Bybel. Suikerbekkie het onlangs die waterbottel met suikerwater ontdek, en die Here vir hom 'n lang snawel ontwerp om nektar uit plante te suig, die Jan Frederik sit eerder op die grond, die piepklein Glasogies is ook nuut hier en verskaf vir ons tonne vreugde want hulle is bondeltjies energie. Toe gebeur die verstommende ding waarvoor ons so gehoop het, die Kuifkophoutkapper begin kap aan die sisalstomp wat ons opgehang het. Hoe weet hy dat hy dit kan doen? Wie anders as 'n Ontwerper kon dit in hom inbou? Daar is nie veel voëls wat so huisbou nie. Gister het Kuifkop en die Rooikophoutkapper beide aan dieselfde gat kom kap. Ek weet nie hoekom nie. Die Here het vir die vinkie die vermoë gegee om 'n huis te bou met grassies wat hy vleg, net met sy bek. Ek en jy kan dit net eenvoudig nie doen nie, maak die saak hoeveel vermoëns ons het nie. Elke kleine voëltjie, die ou groot duif en die reuse Hadida wat so vreeslik raas kom kuier. Elkeen is anders, elkeen na sy aard geskape, elkeen sy eie gewoontes, geluide, dieet, alles uniek, net soos wat die Here in Genesis beskryf. Twee mossies vir 'n sent, jy is meer werd. Elke voël, hoe hy ook al lyk is uniek en baie spesiaal vir die Here. Die Here sê hy sal vir ons sorg, net so moet ons ook vir die natuur sorg. 'n Bietjie saad en vrugte soggens, en die Here skuif die gordyne oop sodat ons die meeste indrukwekkende teateropvoering kan sien, elke dag. Kyk hoe wonderlik openbaar die Here nie sy grootheid aan ons nie. So baie pragtige voëls, elkeen na sy aard. Nee, nie geëvolueer uit een of ander eensellige dingetjie nie, nee, elkeen na sy aard. Hoe wens ek ek kon vlieg, maar ek kan nie, want dis nie wat die Here in gedagte het vir my nie, ek het 'n ander doel. Die voëltjie maak staat op die Here se versorging, ek en jy kan ook maar. Hoe geniet ons nie elke dag hierdie klein vlieënde wonderwerkies nie! Dis die Here se handewerk. Elkeen na sy aard. ~ Willem Botha
“Waar is jy?” (Gen. 3:9) Dis die heel eerste vraag wat die Here vra. Die Here soek na Adam en Eva, nie omdat Hy nie weet waar hulle is nie, maar omdat Hy weet dat hulle vir Hom wegkruip en Hom vermy en Hom eintlik nodig het om hulle te help. As die Here vandag vir jou vra: Waar is jy? Waar gaan Hy jou kry? Êrens op jou eie pad? Alleen en verlate? Op plekke waar jy nie veronderstel is om te wees nie, waar niemand anders mag weet waar jy is nie? Besig met verkeerde dinge? Of gaan Hy jou vind besig om jou medemens te help, soos die barmhartige Samaritaan, of besig met jou eerlike dagtaak soos die vissermanne langs die See van Galilea, besig om jou gesin te versorg soos Marta, besig om Sy Woord en liefde te deel soos Petrus? Of gaan Hy jou dalk vind langs die sterfbed van ’n geliefde, soos Lasarus se familie, of op jou siekbed in afwagting van ’n wonderwerk, soos die man by die bad van Bethesda, of uitgewerp soos die besetene in Kapernaum? Of gaan Hy jou dalk op jou knieë vind waar jy jou hand uitsteek om aan die soom van sy kleed te raak of in ’n skare gereed sit om te luister na sy leringe? Weet vir seker dat daar nie ’n plek is waar die Here jou nie kan raaksien nie. Jy kan nie vir die Here wegkruip nie. Hy sal jou altyd weer kom soek en kom haal en kom help. Hy sal 99 skape los om jou te kom roep: waar is jy? Ons is dalk verlore, verdwaal en skaam soos Adam en Eva oor dit wat ons aangevang het, maar hoor vanaand dat die Here na jou kom soek en vra: My kind, waar is jy? “Waarheen sou ek vlug om aan u teenwoordigheid te ontkom? Klim ek op na die hemel, is U daar, gaan lê ek in die doderyk, is U ook daar. Vlieg ek na die ooste, of gaan woon ek in die verre weste, ook daar lei U hand my, hou u regterhand my vas.” (Ps. 139:7-10) ~ Wilna Botha
Ek het in die laaste paar maande bietjie stilgestaan by ’n klompie gedagtes uit die Bybel oor musiek, sang en lofprysing en 30 kort stukkies daaroor geskryf – sommer soos dit in die alledaagse gang van die lewe by my opgekom het en iets vir my persoonlik beteken het. Die teks wat dit alles vir my die beste saamvat is Ps. 115:17-18 soos dit in Die Boodskap staan: “As jy dood is, kan nie jy of enige ander dooie mens die Here prys nie. Dan is jy nie meer daar om dit te doen nie. Maar ons wat lewe, sal die Here loof. Ons sal nou begin en vir altyd aanhou. Kom prys die Here!” Ek het al die stukkies hier bymekaargesit as jy dit dalk weer wil deurlees. Ek hoop dit sal jou inspireer om sommer in te val met ’n lofsang en ’n pryslied tot eer van die Here.
Oor die afgelope 7 maande het ek ’n stuk of 45 kort stukkies geskryf oor wie God is, oor verskillende name wat Hy genoem word in die Bybel. As ek terugkyk weet ek dis maar ’n druppel in die oseaan en as mens iets moet skryf oor elke karaktereienskap van die Here, sal jy langer as vir ewig daarmee besig wees en sal die wêreld nie genoeg plek hê vir die boeke nie (soos wat Joh. 21:25 sê) In hedendaagse terme sal mens seker kan sê dat die wêreldwye web nie alles sal kan huisves nie en dat Google nie alles sal kan deursoek nie! Kortom: ons God is groter as wat woorde en name Hom kan omskryf, wie Hy ís is veel meer as wat ons gedagtes kan akkommodeer. Dit was egter vir my ’n leersame en verrykende pad wat begin het by Eks 3:13
Ek het vir die afgelope agt keer wat dit my beurt was om ietsie te skryf bietjie stilgestaan by dié uitdrukking: "Jesus het hulle innig jammer gekry", wat mens 'n hele paar keer in die evangelies raaklees. Dis 'n uitdrukking wat my so aangegryp het en net vir my onderstreep het dat die Here ’n barmhartige God is. Net soos Jesus dit nie kon help om mense wat honger, siek en hartseer, verlore en blind, vuil en verwerp is, jammer te kry en diep meegevoel met hulle te hê nie, net so weet ek dat Hy dit vandag vir my persoonlik ook sal doen. Sy arm is nooit te kort om te help nie, Sy genade is elke dag vars, Sy oor is nooit te doof om te luister nie, Sy hulp en uitkoms is nooit vêr nie, Sy liefde is onbegrens, oneindig en onverstaanbaar groot. “Genadig en barmhartig is die Here, lankmoedig en vol liefde” – kyk maar bietjie hoeveel keer hierdie frase in die Bybel voorkom, dan besef mens Sy hart word gou sag! “Die Here gee graag goeie dinge aan ons. Sy hart word gou sag. Hy is geduldig en het sy kinders baie lief. Vir almal is die Here goed. Hy gee om vir alles wat Hy gemaak het ... Die Here sorg vir almal wat seerkry, Hy tel elkeen op wat swaarkry. Almal vestig hulle hoop op U. U versorg elkeen op die regte tyd. Omdat U goed is, gee U maklik goeie dinge aan ons. U gee meer as genoeg van u goedheid aan almal op aarde. (Ps. 145:9-16, Die Boodskap) ~ Wilna Botha
Ek het die afgelope tydjie bietjie gelees en gedink en geskryf oor hoop. Ek het tekste opgesoek wat oor hoop gaan. Ek het gewilde aanhalings oor hoop opgesoek. Hier is so 10 gedagtes wat ek neergeskryf het. Lees hier meer >>
Ek het oor die afgelope paar weke bietjie gelees en gedink oor die wonderwerke van Jesus en veral dié wat in Johannes opgeskryf is. Aan die einde van die boek sê Johannes dat daar nog baie dinge is wat Jesus gedoen het wat nie opgeskryf is nie. “Maar as dit een vir een beskrywe moet word, dink ek, sou die hele wêreld nie genoeg plek vir die boeke hê nie.” (Joh. 21:25) Johannes-hulle het definitief báie wonderwerke gesien. Ek dink nie dit geld net vir Johannes se tyd nie, ek glo dit is nóú ook so, ons moet net met oop geestesoë deur ons alledaagse lewe gaan om raak te sien waar die Here beweeg en wonder na wonder laat gebeur. Die rede dat die wonderwerke vir ons in die Bybel opgeskryf is, is sodat ons in Jesus moet glo: “Maar hierdie wondertekens is beskrywe sodat julle kan glo dat Jesus die Christus is, die Seun van God en sodat julle deur te glo, in sy Naam die lewe kan hê.” (Joh. 20:30-31) Kyk hoe dit gebeur het met mense wat Jesus se wonderwerke beleef het: Joh. 2:11 – toe die dissipels sien hoe Jesus water in wyn verander, het hulle tot geloof in Hom gekom. Joh. 4:53 – toe die regeringsamptenaar se seun genees is, het hy en sy hele huisgesin tot geloof in Jesus gekom. Joh. 6:14 – toe die mense sien hoe Jesus die vis en brood vermeerder het, het hulle bely: “Hy is werklik die Profeet, die Een wat na die wêreld toe moes kom. Joh. 11:45 – toe Lasarus uit die dood opgewek is, het baie Jode wat dit gesien het, tot geloof in Jesus gekom. Joh. 21:7 – toe die dissipels die ongelooflike klomp vis vang, kon Johannes nie anders as om uit te roep: “Dit is die Here!” nie. Laat ons ook nie nalaat om die Here se wonderwerkende hand in ons lewens te sien en sodoende te groei in ons geloof nie. Laat ons ook nie nalaat om erkenning aan die Here te gee en te getuig oor Sy werke in ons lewe nie.
Op die eerste Maandag van hierdie jaar het ons almal vir mekaar allerhande mooi seëninge toegewens vir die nuwe jaar. Ek het ook ’n klomp wonderlike woorde ontvang van oraloor. Op die tweede Maandag het ek verjaar en toe is dit wéér ’n stroom seëninge en gebede wat oor my uitgespreek word. Dit het my opgeval dat ’n klomp van dié woorde met ’n “G” begin, soos bv. geseënd, gesond, gelukkig, genade, groots, goedheid, guns, genot, Geesvervuld, ens.! Toe besluit ek net daar en dan dat 2018 ’n “G” jaar gaan wees en skryf toe so 18 G’s neer vir my jaar! As mens “G” sê, dan sê jy “gee”. Om te gee, moet dan seker my eerste G vir die jaar wees ... lees verder >>